b'\n_START_ARTICLE_\nZedinjena Slovenija\n_START_PARAGRAPH_\nZed\xc3\xadnjena Slov\xc3\xa9nija je bila glavna zahteva politi\xc4\x8dnih programov Slovencev iz leta 1848, ko so namesto razdrobljenosti na de\xc5\xbeele Kranjsko, \xc5\xa0tajersko, Primorje in Koro\xc5\xa1ko zahtevali skupno kraljevino Slovenijo, v okviru Avstrijskega cesarstva, enakopravnost slovenskega jezika v javnosti ter jasno nasprotovali na\xc4\x8drtovani vklju\xc4\x8ditvi takratne Habsbur\xc5\xa1ke monarhije v zdru\xc5\xbeeno Nem\xc4\x8dijo._NEWLINE_Po mar\xc4\x8dni revoluciji, ki je avstrijskega cesarja Ferdinanda I. prisilila v sprejetje ustave, so v \xc2\xbbletu narodov\xc2\xab\xc2\xa0\xc5\xa1tevilni narodi Avstrijskega cesarstva videli prilo\xc5\xbenost narodne krepitve._NEWLINE_Program \xc2\xbbZedinjene Slovenije\xc2\xab\xc2\xa0je nastal v ve\xc4\x8d sredi\xc5\xa1\xc4\x8dih: prvi je zahteve \xc5\xbee 17. marca 1848 oblikoval celov\xc5\xa1ki stolni kaplan in narodni buditelj Matija Majar - Ziljski; objavljene so bile 29. marca v \xc4\x8dasniku Novice. Istega dne je nastala tudi adresa, ki so jo dunajski Slovenci naslovili na kranjske de\xc5\xbeelne stanove. Pozneje so nastajali \xc5\xa1e drugi, bolj natan\xc4\x8dni in odlo\xc4\x8dni programi, med drugim peticija gra\xc5\xa1kih Slovencev (16. april, objava 22. april) in 20. aprila 1848 tudi program dunajskega dru\xc5\xa1tva Slovenija, ki mu je v tem \xc4\x8dasu predsedoval sloviti jezikoslovec Fran Miklo\xc5\xa1i\xc4\x8d. Geograf Peter Kozler je pripravil bro\xc5\xa1uro o mejah Slovenije in zemljevid slovenskih de\xc5\xbeel z vrisanimi etni\xc4\x8dnimi mejami. Urednik Novic Janez Bleiweis je na Dunaju v za\xc4\x8detku aprila slovenske zahteve predstavil nadvojvodi Janezu, ki je svoj \xc4\x8das 15 let uradoval med Slovenci v Mariboru. Tri klju\xc4\x8dne to\xc4\x8dke programa (ustanovitev Slovenije, priznanje sloven\xc5\xa1\xc4\x8dine, ter nasprotovanje vklju\xc4\x8ditvi v Nem\xc4\x8dijo) so podpisovali v obliki peticije; ohranjenih 51 podpisnih pol dokazuje, da je program dobil mno\xc5\xbei\xc4\x8dno podporo. Podpisano peticijo so predlo\xc5\xbeili avstrijskemu parlamentu, ki je obravnaval ustavne na\xc4\x8drte o preureditvi monarhije. Po razpustitvi parlamenta in razglasitvi centralisti\xc4\x8dne oktroirane ustave 4. marca 1849 so tak\xc5\xa1ne zahteve postale brezpredmetne._NEWLINE_Z Bachovim absolutizmom leta 1851 so bile politi\xc4\x8dne \xc5\xbeelje Slovencev potla\xc4\x8dene in narodno prebujanje se je preselilo na kulturno podro\xc4\x8dje. V pomladi narodov Slovenci torej niso mogli uresni\xc4\x8diti svojih te\xc5\xbeenj po zdru\xc5\xbeitvi._NEWLINE_Program \xc2\xbbZedinjene Slovenije\xc2\xab\xc2\xa0je ostal skupni slovenski politi\xc4\x8dni program in se je krepil v taborskem gibanju v letih 1868-1871. Po 1. svetovni vojni in razpadu Avstro-Ogrske ga je delno nadomestila zamisel zdru\xc5\xbeitve z drugimi ju\xc5\xbenimi Slovani v skupno dr\xc5\xbeavo Jugoslavijo, a je pri tem znaten del slovenskega \xc5\xbeivlja ostal zunaj mati\xc4\x8dne dr\xc5\xbeave.'